ซีไอเอ็มบีเร่งปล่อยกู้เอสเอ็มอีเตือนภัยปีหน้าเศรษฐกิจอัตคัด
ธนาคารซีไอเอ็มบีปรับเพิ่มเป้าสินเชื่อเอสเอ็มอีเป็นโต 50% หลังครึ่งแรกปล่อยกู้จนทะลุ 20% แล้ว ปีหน้าฝืดเคือง
28 ก.ย. 2554

ธนาคารซีไอเอ็มบีปรับเพิ่มเป้าสินเชื่อเอสเอ็มอีเป็นโต 50% หลังครึ่งแรกปล่อยกู้จนทะลุ 20% แล้ว ปีหน้าฝืดเคือง
นายสุรชัย จิตตรัตน์เสนีย์ รองกรรมการผู้จัดการใหญ่ ธุรกิจขนาดกลางและขนาดย่อม ธนาคารซีไอเอ็มบีไทย (CIMBT) เปิดเผยว่า ธนาคารได้ปรับเพิ่มคาดการณ์สินเชื่อเอสเอ็มอีของธนาคารในปีนี้อีกจำนวน 9,000 ล้านบาท เติบโต 50% จากปีก่อนที่มีสินเชื่อคงค้าง 1.9 หมื่นล้านบาท เป็น 2.8 หมื่นล้านบาท หลังจากช่วงครึ่งปีแรกปล่อยสินเชื่อเอสเอ็มอีเติบโตได้ตามเป้าหมายเดิม 20% แล้ว หรือคิดเป็นสินเชื่อคงค้าง 2.3 หมื่นล้านบาท 




ทั้งนี้ กลุ่มลูกค้าของธนาคารอยู่ในกลุ่มอุตสาหกรรม สัดส่วน 45-50% กลุ่มค้าปลีกค้าส่ง 19% ธุรกิจบริการ 12% และธุรกิจอสังหาริมทรัพย์ 10% 
นายสุรชัย ยอมรับว่า ซีไอเอ็มบีเป็นธนาคารขนาดเล็กอาจมีความเสียเปรียบธนาคารขนาดใหญ่ แต่ธนาคารสามารถใช้จุดแข็งของกลุ่มซีไอเอ็มบีในการทำการตลาด ขยายเครือข่ายของบริษัทแม่ เพื่อเป็นประตูก้าวสู่อาเซียน โดยเฉพาะลูกค้ากลุ่มธุรกิจส่งออกนำเข้า และการเป็นธนาคารขนาดเล็กอาจได้เปรียบที่สามารถดูแลลูกค้าได้ใกล้ชิดและตอบสนองลูกค้าได้มากกว่า 
ขณะเดียวกันธุรกิจเอสเอ็มอีที่ยังเติบโตได้ดี ได้แก่ สินค้าอาหารแปรรูป สินค้าเกษตร โรงไฟฟ้าขนาดเล็ก และกลุ่มที่มีอนาคตดี ได้แก่ กลุ่มท่องเที่ยว กลุ่มการค้า และกลุ่มบริการ
อย่างไรก็ตาม ธนาคารมีความเป็นห่วงแนวโน้มเศรษฐกิจปี 2555 ที่อาจได้รับผลชะลอตัวเศรษฐกิจ โดยเชื่อว่าในอีก 2-3 เดือน น่าจะเห็นการชะลอตัวของเศรษฐกิจสหรัฐและยุโรปส่งผลต่อเศรษฐกิจไทยและภาคธุรกิจมากน้อยอย่างไร โดยเห็นได้จากสัญญาณคำสั่งซื้อที่ชะลอลง การชำระค่าสินค้า รวมถึงจำนวนนักท่องเที่ยว ผลกระทบดังกล่าวยอมรับว่า อาจทำให้การปล่อยสินเชื่อในปี 2555 เติบโตไม่เท่าปีนี้
“ทิศทางเศรษฐกิจโลกน่าเป็นห่วง แต่จะกระทบเศรษฐกิจไทยมากน้อยแค่ไหนเรายังไม่รู้ ปลายปีน่าจะเห็นผลชัดเจน หากลูกค้าธนาคารได้รับผลกระทบก็พร้อมเข้าช่วยเหลือ เช่น การขยายเวลาการชำระหนี้เพื่อประคองธุรกิจ ตอนนี้ลูกค้าส่งออกในอาเซียนไม่น่าห่วง แต่ลูกค้าที่ส่งออกไปสหรัฐและยุโรปต้องดูแลใกล้ชิด” นายสุรชัย กล่าว